CELEX: 32015D1842
Language: da
Date: 2015-10-09 00:00:00
Title: Kommissionens gennemførelsesafgørelse (EU) 2015/1842 af 9. oktober 2015 om tekniske specifikationer for kombinerede sundhedsadvarslers layout, udformning og form for så vidt angår røgtobak (meddelt under nummer C(2015) 6729) (EØS-relevant tekst)

14.10.2015   
            
            
               DA
            
            
               Den Europæiske Unions Tidende
            
            
               L 267/5
            
         KOMMISSIONENS GENNEMFØRELSESAFGØRELSE (EU) 2015/1842
   af 9. oktober 2015
   om tekniske specifikationer for kombinerede sundhedsadvarslers layout, udformning og form for så vidt angår røgtobak
   
      
         (meddelt under nummer C(2015) 6729)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2014/40/EU af 3. april 2014 om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobak og relaterede produkter og om ophævelse af direktiv 2001/37/EF (1), særlig artikel 10, stk. 4, og
   ud fra følgende betragtninger:
   
               (1)
            
            
               Ved direktiv 2014/40/EU er der fastsat nye regler om sundhedsadvarsler, herunder kombinerede sundhedsadvarsler, som skal anbringes på røgtobak. De kombinerede sundhedsadvarsler skal indeholde en af tekstadvarslerne som opført i bilag I til nævnte direktiv, et tilhørende farvefotografi som specificeret i billedsamlingen i bilag II til samme direktiv og rygestopoplysninger. De skal dække 65 % af ydersiden af både forsiden og bagsiden af enkeltpakninger og eventuel ydre emballage.
            
         
               (2)
            
            
               Der bør fastlægges tekniske specifikationer for de kombinerede sundhedsadvarslers layout, udformning og form, idet der tages hensyn til forskellige pakningsformer. Det bør især specificeres, hvor fotografiet, tekstadvarslen og rygestopoplysningerne skal anbringes i den kombinerede sundhedsadvarsel, hvor store disse elementer skal være, samt hvilket format, hvilke farver og hvilke skrifttyper der skal anvendes, med henblik på at sikre, at hvert enkelt element er fuldt synligt.
            
         
               (3)
            
            
               Da der findes forskellige pakningsformer og -størrelser på markedet, bør det være et krav, at kombinerede sundhedsadvarsler præsenteres i enten stablet format eller side-om-side-format. Hvis højden af den kombinerede sundhedsadvarsel er over 70 % af dens bredde, bør der anvendes stablet format. Hvis højden af den kombinerede sundhedsadvarsel er over 20 %, men under 65 % af dens bredde, bør der anvendes side-om-side-format. Hvis højden af den kombinerede sundhedsadvarsel er mindst 65 %, men under eller lig med 70 % af dens bredde, bør tobaksvarefabrikanterne have mulighed for selv at vælge, hvilket format de vil bruge, så længe alle elementerne i den kombinerede sundhedsadvarsel forbliver fuldt synlige og ikke er forvrængede.
            
         
               (4)
            
            
               For at sikre, at fotografiet er det mest iøjnefaldende element i den kombinerede sundhedsadvarsel, bør det være placeret øverst i kombinerede sundhedsadvarsler i stablet format og i venstre halvdel af kombinerede sundhedsadvarsler i side-om-side-format. Fotografiet bør også være det største element i den kombinerede sundhedsadvarsel.
            
         
               (5)
            
            
               Der bør dog fastsættes særlige regler vedrørende størrelsen af de enkelte elementer i den kombinerede sundhedsadvarsel for tilfælde, hvor den kombinerede sundhedsadvarsel på grund af enkeltpakningens eller den ydre emballages form er betydeligt bredere, end den er høj, med henblik på at sikre, at fotografiet ikke forvrænges ved skalering, og at tekstadvarslen og rygestopoplysningerne forbliver fuldt synlige og læselige.
            
         
               (6)
            
            
               Med henblik på at sikre synlighed og klarhed i den kombinerede sundhedsadvarsel bør der fastsættes regler vedrørende farver, minimumsopløsning, skrifttype og linjeafstand. Uundgåelige afvigelser i påtrykket anses for at være acceptable.
            
         
               (7)
            
            
               Der bør fastsættes særlige regler vedrørende kombinerede sundhedsadvarsler, som skal være anbragt på forsiden af enkeltpakninger med flip-top-låg, i tilfælde, hvor låget dækker et overfladeareal, der er større eller mindre end 50 % af det overfladeareal, som fotografiet skulle dække, og hvor enten fotografiet, tekstadvarslen eller rygestopoplysningerne ville blive brudt ved åbning af flip-top-låget. Der bør for sådanne tilfælde fastsættes mere fleksible regler med hensyn til størrelsen af hvert af den kombinerede sundhedsadvarsels tre elementer. Fabrikanterne eller importørerne bør også have mulighed for at reducere skriftstørrelsen og linjeafstanden i tekstadvarslen og rygestopoplysningerne, hvis den kombinerede sundhedsadvarsel på forsiden af sådanne pakninger er affattet på mere end ét sprog, eller hvis dette er uundgåeligt for andre typer røgtobak end cigaretter, rulletobak og vandpibetobak, forudsat at alle elementer forbliver fuldt synlige.
            
         
               (8)
            
            
               Foranstaltningerne i denne afgørelse er i overensstemmelse med udtalelse fra det udvalg, der er omhandlet i artikel 25 i direktiv 2014/40/EU —
            
         VEDTAGET DENNE AFGØRELSE:
   Artikel 1
   Genstand og anvendelsesområde
   Ved denne afgørelse fastsættes der regler om kombinerede sundhedsadvarslers layout, udformning og form for så vidt angår røgtobak.
   Artikel 2
   Den kombinerede sundhedsadvarsels layout og form
   1.   Hvis højden af den kombinerede sundhedsadvarsel er over 70 % af dens bredde, skal fabrikanten præsentere de kombinerede sundhedsadvarsler i stablet format, som vist i bilagets punkt 1.
   Hvis højden af den kombinerede sundhedsadvarsel er over 20 %, men mindre end 65 % af dens bredde, skal fabrikanten præsentere de kombinerede sundhedsadvarsler i side-om-side-format, som vist i bilagets punkt 2.
   Hvis højden af den kombinerede sundhedsadvarsel er mindst 65 %, men under 70 % af dens bredde, kan fabrikanten selv vælge, om han vil bruge stablet format eller side-om-side-format, så længe alle elementerne i den kombinerede sundhedsadvarsel forbliver fuldt synlige og ikke er forvrængede.
   2.   Hvis der anvendes stablet format, skal fotografiet være placeret øverst i den kombinerede sundhedsadvarsel, med tekstadvarslen og rygestopoplysningerne trykt nedenunder, som vist i bilagets punkt 1. Fotografiet skal dække 50 %, tekstadvarslen 38 %, og rygestopoplysningerne 12 % af den kombinerede sundhedsadvarsels overfladeareal inden for den ydre sorte kant.
   Hvis der anvendes side-om-side-format, skal fotografiet være placeret i venstre halvdel af den kombinerede sundhedsadvarsel, med tekstadvarslen øverst til højre og rygestopoplysningerne nederst til højre i advarslen, som vist i bilagets punkt 2. Fotografiet skal dække 50 %, tekstadvarslen 40 %, og rygestopoplysningerne 10 % af den kombinerede sundhedsadvarsels overfladeareal inden for den ydre sorte kant.
   3.   Hvis højden af den kombinerede sundhedsadvarsel på grund af enkeltpakningens eller den ydre emballages form er mindre end eller lig med 20 % af dens bredde, skal den kombinerede sundhedsadvarsel præsenteres i ekstra bredt side-om-side-format, som vist i bilagets punkt 3. Fotografiet skal dække 35 %, tekstadvarslen 50 %, og rygestopoplysningerne 15 % af den kombinerede sundhedsadvarsels overfladeareal inden for den ydre sorte kant.
   Artikel 3
   Den kombinerede sundhedsadvarsels udformning
   1.   Den kombinerede sundhedsadvarsel skal være trykt i firfarve-CMYK. Der skal til alle sorte elementer anvendes C0, M0, Y0 og K100, og til de varmt gule elementer anvendes C0, M10, Y100 og K0.
   Den kombinerede sundhedsadvarsel skal være gengivet i en opløsning på mindst 300 dpi, når den er trykt i faktisk størrelse.
   2.   Tekstadvarslen skal være trykt med hvid skrift på sort baggrund.
   For røgtobak, der er bestemt til at blive markedsført i medlemsstater med mere end ét officielt sprog, skal tekstadvarslen på det ene sprog være trykt med hvid skrift, tekstadvarslen på det andet sprog skal være trykt med varmt gul skrift, og tekstadvarslen på et eventuelt tredje sprog skal være trykt med hvid skrift.
   Rygestopoplysningerne skal være trykt med sort skrift på en varmt gul baggrund, som vist i bilaget.
   3.   Anvendes der et omvendt stablet, side-om-side-format eller et ekstra bredt side-om-side-format, skal der være trykt en 1 mm sort kant mellem rygestoplysningerne og fotografiet i feltet med rygestopoplysningerne.
   4.   Fabrikanten eller importøren skal sikre, at fotografiet:
   
               a)
            
            
               er gengivet uden brug af effekter, tilpasning af farver, retouchering eller udvidelse af baggrunden
            
         
               b)
            
            
               ikke er beskåret for tæt på eller for langt fra billedets fokuspunkt og
            
         
               c)
            
            
               er skaleret proportionalt uden at være blevet strakt eller komprimeret.
            
         5.   Fabrikanten skal sikre, at:
   
               a)
            
            
               tekstadvarslen og rygestopoplysningerne er venstrejusteret og centreret lodret
            
         
               b)
            
            
               tekstadvarslen og rygestopoplysningerne er trykt med Neue Frutiger Condensed Bold
            
         
               c)
            
            
               tekstadvarslen er trykt med en ensartet skriftstørrelse
            
         
               d)
            
            
               skriftstørrelsen i tekstadvarslen og rygestopoplysningerne er så stor som muligt, så teksten er så synlig som muligt
            
         
               e)
            
            
               minimumsskriftstørrelsen i tekstadvarslen er 6 pkt., og minimumsskriftstørrelsen i rygestopoplysningerne er 5 pkt.
            
         
               f)
            
            
               linjeafstanden er 2 pkt. større end skriftstørrelsen i tekstadvarslen og 1-2 pkt. større end skriftstørrelsen i rygestopoplysningerne
            
         
               g)
            
            
               tekstadvarslen er gengivet som angivet i bilag I til direktiv 2014/40/EU, også for så vidt angår anvendelse af store begyndelsesbogstaver, men eksklusive nummerering.
            
         Uanset litra e) og f) kan fabrikanten eller importøren af andre typer røgtobak end cigaretter, rulletobak og vandpibetobak reducere skriftstørrelsen eller linjeafstanden i tekstadvarslen og rygestopoplysningerne, hvis det er uundgåeligt, forudsat at alle elementer i den kombinerede sundhedsadvarsel forbliver fuldt synlige.
   Artikel 4
   Særlige regler for visse enkeltpakninger med flip-top-låg
   1.   Uanset artikel 2, stk. 2, første afsnit, finder følgende regler anvendelse på kombinerede sundhedsadvarsler, der skal være anbragt på forsiden af enkeltpakninger med flip-top-låg:
   
               a)
            
            
               Hvis låget er mindre end det overfladeareal, fotografiet skulle dække, jf. artikel 2, stk. 2, og fotografiet ville blive brudt ved åbning:
               
                           i)
                        
                        
                           skal tekstadvarslen være placeret øverst i den kombinerede sundhedsadvarsel, med rygestopoplysningerne og fotografiet nedenunder, som vist i bilagets punkt 4, og
                        
                     
                           ii)
                        
                        
                           fotografiet skal dække mindst 50 % af den kombinerede sundhedsadvarsels overfladeareal, tekstadvarslen skal dække mindst 30 %, og rygestopoplysningerne mindst 10 %, men ikke over 12 % af den kombinerede sundhedsadvarsels overfladeareal inden for den ydre sorte kant.
                        
                     
         
               b)
            
            
               Hvis låget er større end det overfladeareal, fotografiet skulle dække, jf. artikel 2, stk. 2, og tekstadvarslen eller rygestopoplysningerne ville blive brudt ved åbning:
               
                           i)
                        
                        
                           skal fotografiet være placeret øverst i den kombinerede sundhedsadvarsel, med tekstadvarslen og rygestopoplysningerne nedenunder, som vist i bilagets punkt 1, og
                        
                     
                           ii)
                        
                        
                           fotografiet skal dække mindst 50 % af den kombinerede sundhedsadvarsels overfladeareal, tekstadvarslen skal dække mindst 30 %, og rygestopoplysningerne mindst 10 %, men ikke over 12 % af den kombinerede sundhedsadvarsels overfladeareal inden for den ydre sorte kant.
                        
                     
         Fabrikanten skal sikre, at ingen af den kombinerede sundhedsadvarsels tre elementer brydes ved åbning af enkeltpakningen.
   2.   Uanset artikel 3, stk. 5, litra e) og f), kan fabrikanten eller importøren af cigaretter, rulletobak og vandpibetobak i enkeltpakninger med flip-top-låg reducere skriftstørrelsen eller linjeafstanden i tekstadvarslen og rygestopoplysningerne på forsiden af pakningerne, hvis den kombinerede sundhedsadvarsel er affattet på mere end ét sprog, forudsat at alle elementer i den kombinerede sundhedsadvarsel forbliver fuldt synlige.
   Artikel 5
   Adressater
   Denne afgørelse er rettet til medlemsstaterne.
   
      Udfærdiget i Bruxelles, den 9. oktober 2015.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EUT L 127 af 29.4.2014, s. 1.
   
      BILAG
      1.   Stablet format (artikel 2, stk. 1 og 2, og artikel 4, stk.1, litra b))
      
      2.   Side-om-side-format (artikel 2, stk. 1 og 2)
      
      3.   Ekstra bredt side-om-side-format (artikel 2, stk. 3)
      
      4.   Omvendt stablet format (artikel 4, stk. 1, litra a))